**Flickr** on Yahoo! veebikeskkond, mis on loodud eelkõige fotode ja videote talletamiseks, haldamiseks ja jagamiseks. Ludicorp asutas Flickri 2004. aastal ning 2005. aastal omandas selle Yahoo. Lisaks sellele, et tegemist on populaarse veebiteenusega, milles iga kasutaja saab "oma" veebilehtedel jagada ja talletada enda tehtud fotosid, kasutavad Flickrit ka fototöötlejad ja blogijad, kes kasutavad fotosid blogides ja sotsiaalmeedias.

2011. aasta augustiks oli saidile laaditud enam kui 6 miljardit fotot ning sellest ajast peale on üleslaaditavate fotode arv ühtlaselt kasvanud. 2013. aasta märtsi seisuga oli The Verge'i andmetel Flickril 87 miljonit registreeritud kasutajat ning iga päev laaditi üles enam kui 3,5 miljonit uut fotot. Flickrisse juba üleslaaditud fotode nägemiseks ei ole vaja kasutajakontot luua, küll aga on vaja konto registreerida selleks, et ise fotosid või videoid üles laadida. Kasutajakonto loomine annab võimaluse disainida profiilileht, kus on võimalik näha enda üleslaaditud fotosid ja videoid. Samuti annab see võimaluse teiste Flickri kasutajatega suhelda. Mobiilikasutajatele on loodud Flickri rakendused, mis töötavad iOS-i, Androidi, PlayStation Vita ning Windows Phone'i operatsioonisüsteemides.

Ajalugu
-------

Flickri lõi 2004. aasta veebruaris ettevõte Ludicorp, mis on Kanadas Vancouveris põhinev ettevõte, mille rajasid Steward Butterfield ja Caterina Fake. See teenus arenes vahenditest, mis algselt olid mõeldud Ludicorpi veebipõhise mängu "Game Neverending" loomiseks. Flickr osutus teostatavamaks projektiks ning "Game Neverendingu" arendamine lõpetati. Butterfield käivitas hiljem sarnase veebipõhise mängu "Glitch", mis siiski 2012. aasta novembris tegevuse lõpetas.

Flickri varajane versioon oli jututuba FlickrLive, kus oli võimalik reaalajas fotosid vahetada. Lehe arenedes keskenduti rohkem fotode üleslaadimisele ning jututuba vajus unarusse.

Yahoo omandas 2005. aasta märtsis Ludicorpi ja seega ka Flickri. Väidetavalt läks see Yahoole maksma 22–25 miljonit USA dollarit. 2005. aasta suvel vahetati serverite asukohta, tuues need Kanadast USA-sse. 2007. aasta mais teatas Yahoo, et Yahoo Photos lõpetab tegevuse ning kõik fotod kustutatakse. Kasutajaid julgustati Flickrile üle minema.

2006. aasta mais parandas Flickr oma teenuseid märkimisväärselt, mis tõmbas ligi palju positiivset tähelepanu. 2006. aasta detsembris tõsteti tasuta kasutajate üleslaadimiste limiit sajale megabaidile kuus (varem oli see 20 MB). Tasulistelt kasutajatelt, kellel varem oli kahegigabaidine üleslaadimislimiit, eemaldati nüüd kõik piirangud. 2008. aasta 9. aprillil lisati maksvatele kasutajatele võimalus üles laadida videoid. Videote maht oli piiratud 90-sekundilise kestuse ja 150-megabaidise failimahuga. Aasta hiljem tekkis võimalus üles laadida HD-videoid. Samal aastal teatas Flickr partnerlusest Getty Imagesiga, mille tulemusel oli kasutajatel võimalik oma fotode eest raha teenida.

2013. aasta mais tegi Flickr oma veebilehel suuri muudatusi. Tehti mitmesuguseid uuendusi, näiteks anti igale kasutajale üleslaadimiste jaoks üks terabait ruumi, uuendati Androidi rakendust ning tehti koduleht kasutajasõbralikumaks. Paljudele kasutajatele muudatused ei meeldinud ning saidi foorumisse tehti tuhandeid kritiseerivaid postitusi.

2015. aastal vaadati portaal uuesti üle. Lisati uus viis fotode üleslaadimiseks ning tehti muudatusi portaalis olevates rakendustes.

Eripärad
--------

### Kasutajad

Flickr pakub klientidele kolme tüüpi kontosid: tasuta, reklaamivaba ja tasuline. Tasuta konto sisaldab ühe terabaidi suurust vaba ruumi, mis on piiratud 200 megabaidiga fotode ja ühe gigabaidiga maksimaalselt kolmeminutiliste videote jaoks. Reklaamivaba konto lubab kasutajatel lehekülge kasutada reklaamivabalt, kuid selle eest tuleb kord aastas tasuda. Tasulise kontoga kaasneb kahe terabaidi jagu vaba ruumi. 2011. aasta mais lisas Flickr võimaluse oma konto taastamiseks, kui sellega midagi juhtuma peaks. Flickril on õigus kustutada kontosid, andmata selle kohta mingit põhjendust või hoiatust.

### Korraldus

Kõik fotod, mis Flickri kasutaja lisab, lähevad automaatselt selle kasutaja fotovoogu. Neid vooge on seejärel võimalik kuvada mitmel moel. Klõpsates fotovoos mõnele fotole, avatakse interaktiivne fotoleht, kus kuvatakse selle foto andmed, kommentaarid ja võimalused foto jagamiseks välistele veebilehtedele.

Kasutajad võivad oma fotosid sildistada fotoallkirjade ja kirjeldustega. Lisaks võib fotodele märkida märksõnu. Seda saavad teha foto üleslaadija ja ka teised kasutajad, kui foto üleslaadija on selleks loa andnud. Tänu sellele on võimalik Flickri andmebaasist otsida märksõnade abil huvipakkuvaid fotosid.

Flickri kasutajad saavad luua ka albumeid, mis on paindlikumad kui tavalised kaustapõhised lahendused. Üks foto võib kuuluda ühte või mitmesse või mitte ühtegi albumisse. Flickr annab kasutajatele ka koodi, mille abil on võimalik albumeid põimida blogidesse, veebilehtedele ja foorumitesse.

Organizr on veebipõhine rakendus, mis aitab korraldada Flickri kasutajaga seotud fotosid. See laseb kasutajatel hõlpsasti muuta märksõnu ja kirjeldusi ning fotosid rühmitada. Alternatiivina standardsele muutmisliidesele saab muudatusi rakendada mitmele fotole korraga.

### Juurdepääs

Flickr pakub fotode talletamiseks nii privaatset kui ka avalikku ruumi. Foto üleslaadimisel on kasutajal võimalik valida auditoorium, kes tema fotot näeb. Fotod saab märkida privaatseks või avalikuks. Isiklikud fotod on vaikimisi nähtavad vaid üleslaadijale, kuid neid on võimalik teha nähtavaks ka sõpradele ja/või perele.

Viited
------

1. ↑  "Uskumatud 8 aastat". Vaadatud 04.01.2016.
2. ↑  "Flickr telefonis". Vaadatud 04.01.2016.
3. ↑  Fast Company. "Glitch". Vaadatud 04.01.2016.
4. ↑  "Photo sharing gone wild". Originaali arhiivikoopia seisuga 1. oktoober 2020.
5. ↑  "Startup". Vaadatud 04.01.2016.
6. ↑  "Flickr upgrades to Gamma". Vaadatud 04-01.2016. `{{netiviide}}`: kontrolli kuupäeva väärtust: `|vaadatud=` (juhend)
7. ↑  CNET. "HD Videod jõuavad Flickr'i". Originaali arhiivikoopia seisuga 6. august 2020.
8. ↑  BBC. "Getty & Flickr".
9. ↑  "Flickr revamp". Vaadatud 03.01.2016.
10. ↑  "Muudatused Flickris". Vaadatud 04.01.2016.
11. ↑  "Flickri kasutajatüübid". Vaadatud 04.01.2016.
12. ↑  Adrianne Jeffries. "Flickri kasutajate kustutamisest". Vaadatud 04.01.2016.
13. ↑  "Flickr- Map Your Sets". Originaali arhiivikoopia seisuga 7.11.2016. Vaadatud 04.01.2016.
14. ↑  Juurdepääs. "Flickr". Vaadatud 04.01.2016.

Välislingid
-----------

* Apr 29, 2015, Tanvi Misra, Mapping Every City’s Most Scenic Routes, One Photo at a Time